המפקחת על הביטוח סלינגר לא לבד: יו"ר לשכת עורכי הדין אפי נוה הוא לא אדם שבוחל בהטחת מילים קשות. הנה כמה דוגמאות
"אני אומר לכם שלדעתי הגברת סלינגר תיזכר כמפקחת הכי גרועה מאז ומעולם. נהגת בכוחניות ואגרסיביות", אמר אפי נוה, יו"ר לשכת עורכי הדין, על במת כנס לשכת סוכני הביטוח באילת, ובהמשך הוסיף: "טייקונים וחברות פשטו את הרגל בגלל הדירוג הנפשע שלך והציבור משלם ואת מגלגלת עיניים. כמה יחצנות אפשר לעשות. אני לכנס הבא אגיע רק כדי לוודא שבאמת פרשת".
ההשתלחות חסרת המעצורים הזו בדורית סלינגר, הממונה על שוק ההון והביטוח, הדהימה את בכירי ענף הביטוח, ובין האנשים שיצאו להגנת הממונה היו גם שר האוצר משה כחלון וסגנו. אבל מי שמכיר טוב את נוה לא הופתע מהסגנון המשתלח ומנימת האיום שמתלווה אליו. אספתי שלושה ציטוטים שמיוחסים לנוה שמלמדים על סגנונו של היו"ר הכל יכול של הלשכה:
ורד לוי, עובדת בכירה לשעבר בלשכת עורכי הדין שהייתה אחראית על ארגון הכנסים וההשתלמויות בלשכה, הגישה לפני כשנה תביעה לבית המשפט לעבודה בתל אביב כנגד לשכת עורכי הדין וכנגד נוה עצמו בסך של כ-690 אלף שקל. בכתב התביעה היא טוענת כי "עברה מסכת התנכלות חמורה ושיטתית מצד נוה עד לפיטוריה".
לא בוחל במילים. יו"ר לשכת עורכי הדין אפי נוה צילום: חיים הר-זהב
לוי עבדה בלשכה 13 שנים עד שפוטרה בסוף 2015, כמה חודשים אחרי שנוה נכנס לתפקידו. היא טוענת כי נוה יזם ההתנכלות ואת פיטוריה אחרי שנקלעה לא מרצונה לסכסוך רב יצרים בין נוה לדורון ברזילי, קודמו בתפקיד, שב-2011 עדיין היה שותפו לרשימה. במסגרת עבודתה קידמה באותה שנה מודעה על אחד הכנסים ושמו של נוה לא הופיע בו. בבוקר פרסום המודעה התקשר נוה ללוי והחל לנזוף בה לדבריה קשות שלא הכלילה את שמו בפרסום, ולדבריה סיים את נזיפותיו באופן מפורש כלפיה בכך ש"אם עוד פעם תפרסמי מודעה בלי השם שלי זה יהיה הסוף שלך".
לדבריה לאחר שחל הקרע בין ברזילי ונוה החל נוה להרחיק מהלשכה את כל מי שראה כנאמן לברזילי, להתנכל לה ולנסות להרחיקה ממחוז תל אביב בו עבדה, עד שפוטרה.
הלשכה ונוה הכחישו את כל טענותיה של לוי וטענו בכתבה ההגנה כי: "מדובר בתביעה קנטרנית וחסרת כל בסיס ענייני או משפטי"
הסכסוך של נוה עם ברזילי היה גם הרקע לדיון סוער בוועד המחוזי של תל אביב בלשכת עורכי הדין, עת נוה עמד בראשו. במאי 2012 התקיימה ישיבת ועד המחוז, ועו"ד מעין אמודאי, מחברי הוועד שהיה ידוע בתמיכתו בברזילי, החל להתכתש עם נוה בכל סוגיה שעלתה לדיון. בשלב מסוים הוויכוח ביניהם החריף ולדברי אמודאי נוה צעק עליו:"אל תרגיז אותי יותר ממה שאתה מרגיז אותי", "אני אדאג שישעו אותך מפה" ובשיא הוויכוח גם צעק עליו:"אז אתה בלי ריטלין? מה קרה, לא לקחת ריטלין? איפה הריטלין?".
אמודאי שכעס על הדברים דרש שהעניין יירשם בפרוטוקול, ונוה אמר שאכן ירשם, אולם כאשר הפרוטוקול נשלח לחברי הועד – לא היה בו זכר לעניין הריטלין ולאיומו של נוה כי ישעה את אמודאי. אמודאי ועו"ד לירן יגודה שלחו מכתב לחברי מועצת לשכת עורכי הדין בו טענו עיון בפרוטוקול הדיון העלה חשש כבד כי הוא נערך באופן מגמתי, מוטעה, מסולף, וניכר כי אינו משקף כלל את אשר התרחש בישיבה.
כמה ימים לאחר מכן הם קיבלו מכתב מעורך דינו של נוה, עמוס ון אמדן (גילוי נאות: ון אמדן מייצג את חברת אורבן נדלן שהקים סוחר הנשים דודו דגמי ותובעת בימים אלו את כותבת כתבה זו), שכתב כי מדובר בהפצת לשון הרע. ון אמדן צירף למכתבו גם מכתב של עורכת הדין שתיעדה את הפרוטוקול ולפיו היא זו שתיעדה וכתבה אותו ולא הייתה כל מעורבות של נוה בכתיבה או בעריכה של הפרוטוקול.
בספטמבר 2009 ערכה המועצה הארצית של לשכת עורכי הדין בראשה עמד אז היו"ר עו"ד עמוס ון אמדן ישיבה חגיגית לרגל מחצית הקדנציה. לישיבה הוזמנה פרופסור רות גביזון למתן הרצאה בנושא "תפקיד בית המשפט העליון בקביעת פני דמות המדינה וערכיה – מדינה יהודית ודמוקרטית בפסיקתו של הנשיא (בדימוס) אהרון ברק".הדיון עסק בין היתר בחוק האזרחות ובשלב מסוים הפך טעון כאשר חברי המועצה הערבים העלו טענות נגד גביזון.בשלב הזה נוה התבטא בחריפות נגד אותם חברי מועצה.
"נשלח אותך לרשות הפלסטינית". עו"ד אפי נוה
מתוך הפרוטוקול:
אפי נוה:אני רוצה לראות ערבי אחד, שלא טוב לו במדינת ישראל ורוצה לגור בסוריה, במצרים, ברשות הפלסטינית – אני רוצה לראות אחד כזה.
עמוס ון-אמדן, היו"ר:החבר נוה, אבל זה לא הדיון,
אפי נוה:אני יכול לראות אחד כזה, שסובל פה? שרע לו? איפה הם? איפה הם? מי היה נותן לדבר בכלל במקומות שהזכרתי? הם היו תלויים כבר באיזה מקום, ולא מדברים בכלל מילה.
עמוס ון-אמדן-יו"ר:אפי, אפי.
אפי נווה: וגם, רגע, עוד מילה לומר
עמוס ון-אמדן-יו"ר:סליחה, לא, לא עוד מילה אחת. החבר נווה, אני אאלץ,
אפי נוה: אני רוצה לראות, כמו את ראש הלשכה שילך לגור בישוב מעורב והם יהיו השכנים שלו, ולא בצפון תל אביב. הוא יושב כאן ומטיף לנו מוסר כאילו שאנחנו לא בסדר. אתה גר בצפון תל אביב, השכנים שלך הם צפון תל אביבים, לך תגור בישוב מעורב ואז תטיף לנו מוסר – אחר- כך תטיף לנו מוסר.
עמוס ון-אמדן-יו"ר:החבר נוה. אני מודיע לכולם,
אפי נוה: שיהיו לך שכנים כמו שאתה מדבר עליהם – ואז תטיף לנו מוסר. כולל אתה (רון) שגר בסי אנד סאן. גם אתה – אחר כך תטיף לנו מוסר. לא מ-סי אנד סאן.
רון גזית: מה אתה רוצה? לא דיברתי מילה.
אפי נוה: אתה מציע, ואני יודע מה אתה רוצה להגיד.
עמוס ון-אמדן-יו"ר:החבר נוה. טוב, אני שמח שסיימת באתנחתא קומית, אבל אני אומר לכם,
אפי נוה: הם יושבים בצפון תל אביב ומטיפים לנו מוסר. גם אני גר בצפון תל אביב אבל לא מטיף מוסר ולא מתחסד.
רחל בן-ארי: העיקר, "גם עכשיו הוא לא מטיף מוסר".
אפי נוה:אני לא מתחסד. "אין לי אחד בפה ואחד בלב". אני אומר מה שאני חושב!
רחל בן-ארי:אבל בעיקר, בישיבות המועצה אתה מטיף על כך והפרוטוקול מעיד על כך, יום אחר יום, ישיבה אחר ישיבה. תודה רבה.
עמוס ון-אמדן-יו"ר:רבותיי, אני הזמנתי כאן, בכל הכבוד לכם, ענקית אינטלקטואלית. אני מבקש מכם שהדיון יתעלה לרמת ההרצאה שקיבלתם. החבר לוטפי, בבקשה.
מוחמד לוטפי: עמוס, אם תשלוט בחברים שלך בצד השני אז אני אשלים את דבריי.
עמוס ון-אמדן-יו"ר:אני משתדל, כמו ששמת לב.
חוה מרצקי:ראינו אותך משתדל יותר טוב.
מאזן דעאס: אם לא תשמור, נחליף אותך.
אפי נוה: אם תמשיך נשלח אותך לרשות הפלסטינית, שם ילמדו אותך איך לדבר.
מוחמד לוטפי:זה לא עניין פוליטי. אני לא גלשתי לפוליטיקה ולא רציתי להיכנס לפוליטיקה.
דרור ארד-איילון: איזה דיבור זה? איזה מין דיבור זה?
חוה מרצקי:אפי, ההתנהגות שלך מחליאה. אפי תחזור בך, כי זו הייתה הערה מגעילה.
[mc4wp_form id="1006521"]


הרשמה בקליק לניוזלטר הכי חם בגיהנום: 






המקום הכי חם בגיהנום

 
מגזין עיתונות עצמאי    אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  





 












הרשמה בקליק לניוזלטר הכי חם בגיהנום: 










      



© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish




מגזין עיתונות עצמאי
   אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  
אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.


הרשמה בקליק לניוזלטר הכי חם בגיהנום: 





© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish
© 2020 כל הזכויות שמורות למקום הכי חם בגיהנום - מגזין
עיתונאי עצמאי | 
פיתוח Fatfish
נא להיכנס לחשבון מתחת











יש למלא את הטופס כדי להירשם











נא להזין שם משתמש או כתובת דוא״ל כדי לאחזר ססמא







